יובל כהן

יובל כהן (נולד ב-9 בספטמבר 1973) הוא מוזיקאי ג'אז, סקסופוניסט, מלחין ומורה למוזיקה ישראלי. מנגן עם אחיו, ענת ואבישי כהן, בהרכב "שלושת הכהנים".

ביוגרפיה
כהן למד מוזיקה בקונסרבטוריון תל אביב, בבית הספר לאמנויות ובתיכון לאמנויות "תלמה ילין". במהלך לימודיו הוא נבחר לביצוע הקונצ'רטו של גלזונוב לאלט סקסופון ולתזמורת מיתרים, וסייר באירופה ובישראל כסולן. את שירותו הצבאי עשה בתזמורת צה"ל כנגן מוביל, סולן, מעבד, מנצח.

בשנת 1996 סיים כהן את לימודיו במכללת ברקלי למוזיקה בהצטיינות יתרה (Summa Cum Laude). בהיותו בברקלי הוענק לכהן פרסי המכללה על הישגים מצטיינים ופרס מחלקת כלי העץ. הקומפוזיציות שלו נבחרו לייצג את המכללה בכתב העת היוקרתי Jazziz.

בשנת 1997 קיבל מלגה מלאה לתואר שני בבית הספר למוזיקה במנהטן (Manhattan School of Music), אך בשל ניתוח שעבר, היה מושבת מנגינה למשך זמן רב. הוא שב לישראל לתהליך שיקום שבמהלכו למד משפטים ואף עבד בפרקליטות. לאט לאט הוא חזר לנגן וללמד מוזיקה וחבר לאחיו להרכב "שלושת הכהנים". בשנת 2004 הוציאו שלושת האחים אלבום ראשון משותף בשם "3 Cohens".

אלבום הבכורה של כהן, Freedom, שיצא בשנת 2007, זכה לביקורות חיוביות והושמע לא מעט בתחנות הרדיו בישראל.

ביוני 2010 יצא אלבומו השני, דואט עם הפסנתרן שי מאסטרו, Song Without Words. ההיכרות בין השניים נרקמה עוד כשמאסטרו היה תלמידו של כהן במגמת המוזיקה בבית הספר התיכון "תלמה ילין" בגבעתיים. בעקבות האלבום יצאו השניים גם לסיבוב הופעות משותף.

ביולי 2012 ניגן במופע המרכזי של פסטיבל הג'אז הבינלאומי אילת עם הרכב השביעייה שלו.

ב-2014 יצא אלבומו השלישי, Hakol Zehavi, אלבום מחווה ללחניו של המלחין דוד זהבי. על המוזיקה של זהבי אמר כהן: "המוזיקה של דוד זהבי נכתבה מתוך ערגה למקום טהור במוזיקה ובחיים בארץ הזו". האלבום זכה, אף הוא, לביקורות חיוביות.

בשנת 2021 הצטרף לרביעית יובל כהן נגן הקונטרבס אלון ניר שהשתתף בהקלטת האלבום "Winter Poems"

בשנת 2022 פרסם כהן יצירה מוזיקלית בשם "אלגיה על הצעקה של הינדה", שנכתבה בהשראת ספרה של שרה מלצר, "הצעקה של הינדה" – יומן מצויר. היצירה בוצעה לראשונה בערב יום הזיכרון לשואה ולגבורה תשפ"ב בקונסרבטוריון הישראלי למוזיקה בהרכב של רביעיית נגנים ובהשתתפותה של מלצר, שליוותה את היצירה בקטעי קריאה.

במסגרת הוראת מוזיקה, כהן מנהל המרכז ללימודי ג'אז, ראש המחלקה לימודי ג'אז ומנצח על תזמורת הביג בנד בקונסרבטוריון הישראלי בתל אביב, מלמד במחלקה ללימודי ג'אז האקדמיה למוזיקה ומחול בירושלים, ובבית הספר התיכון לאמנויות תלמה ילין.

פרסים והוקרה
2010 - זוכה פרס לנדאו למבצע בתחום מוזיקת הג'אז
2017 - זוכה פרס ראש הממשלה למלחיני ג’אז

דיסקוגרפיה
 Freedom (2007)
 Song Without Words, with Shai Maestro (2010)
 Hakol Zehavi, מלחניו של דוד זהבי (2014)
 (2025) Winter Poems 

עם שלושת הכהנים (Cohens 3)
 One (2003)
 Braid (2007)
 Family (2011)
 Tightrope (2013)

קישורים חיצוניים


 דף יובל כהן, באתר הבמה
 דף יובל כהן, פרסי אמנויות ומדעים, באתר מועצת הפיס לתרבות ולאמנות



 יוסי מר חיים, האחים כהן - גרסת הג'אז, באתר הבמה, 15 ביוני 2014
 יוסי חרסונסקי, יובל כהן "הכל זהבי" לזכרו של אריק איינשטיין, באתר יוסמיוזיק, 11 בספטמבר 2014
 Aarushi Agrawal, Once you start to play the music, all that you prepare at home is irrelevant, באתר firstpost.com, 11 באוקטובר 2019 

הערות שוליים

קטגוריה:בוגרי בית הספר לאמנויות תל אביב
קטגוריה:בוגרי תלמה ילין
קטגוריה:בוגרי הקונסרבטוריון הישראלי למוזיקה תל אביב
קטגוריה:נגני תזמורת צה"ל
קטגוריה:בוגרי מכללת ברקלי למוזיקה
קטגוריה:זוכי פרס לנדאו לאמנויות הבמה
קטגוריה:מוזיקאי ג'אז
קטגוריה:מורים למוזיקה בישראל
קטגוריה:מלחיני ג'אז ישראלים
קטגוריה:נגני ג'אז: סקסופוניסטים
קטגוריה:ג'אז ישראלי
קטגוריה:ישראלים שנולדו ב-1973